钦定古今图书集成/明伦汇编/官常典/第057卷 > 济北王兴居
## 钦定古今图书集成/明伦汇编/官常典/第057卷 > 济北王兴居

按《汉书高五王传》，齐悼惠王子济北王兴居，初以东
牟侯与大臣共立文帝于代邸，曰：“诛吕氏臣无功，请
与太仆滕公俱入清宫。”遂将少帝出，迎皇帝入宫，始
诛诸吕。时朱虚侯章功尤大，大臣许尽以赵地王章，
尽以梁地王兴居。及文帝立，闻朱虚、东牟之初欲立
齐王，故黜其功，二年，王诸子，乃割齐二郡，以王章兴
居。章、兴居意自以失职，夺功。岁馀，章薨而匈奴大入
边，汉多发兵，丞相灌婴将击之。文帝亲幸太原，兴居
以为“天子”，自击胡，遂发兵反。上闻之，罢兵归长安，使
棘蒲侯柴将军击破虏济北王。王自杀，国除。文帝悯
济北王逆乱以自灭。明年，尽封悼惠王诸子罢军等
七人为列侯。

按《西京杂记》：“济北王兴居反，始举兵，大风从东来，直
吹其旌旗，飞上天，入云而堕城西井中，马皆悲鸣不
进，左右李廓等谏，不听，后卒自杀。”